આ ઓફરે જાદુઈ કામ કર્યું. અમારે મન તો એ એક જોણું થઈ પડ્યું. બાર વરસની દીકરીથી દૂર છતાં એના પર નજર રહે એમ એની ખરીદી વખતની ગતિવિધિ જોઈ રહ્યાં. અમે જોયું કે જવાબદારી એના ઉપર આવતાં જ એ બાર વર્ષની મટીને બત્રીસ વરસની કરકસરિયણ ગૃહિણી બની ગઈ. એને આકર્ષે તે એકએક શોકેસ પાસે જાય. લુબ્ધ નજરે એ વસ્તુ તરફ જુએ. ક્યારેક તો કાને કે ગળે પહેરવાનું ઘરેણું હોય તો એને સરખાવી પણ જુએ (એને ખબર ન હોય કે અમે આ બધું જોઈએ છીએ.) જોયા પછી કિંમતની પટ્ટી વાંચે. જો બજેટબહારનું હોય તો હાથમાં ગરોળી આવી ગઈ હોય તેમ ભડકીને પાછું મૂકી દે. સાવ નિર્લેપ થઈ જાય. જે ગુણ હજુ દસબાર વર્ષ પછી એનામાં પ્રગટવાના હોય એ અત્યારથી પ્રગટી જતા અમે જોયા. ખાતરી થઈ ગઈ કે એના આ લાડપ્યાર-વેન અને હાથછૂટનો દોર તો અમારા પર નિર્ભર છે ત્યાં સુધી જ રહેવાનો. જેવી એ મોટી થશે કે તરત જ એ મહાસાવધાન સ્ત્રી બની જશે.